Борис Младенов-Young
В съседите момиченце на двора…

chitanka.info

В съседите момиченце на двора

със часове играе без да спре,

говори, чурулика без умора —

като звънче е нейното гласче.

То в пъстри дрехи, като пеперудка

се спуска по пързалката без страх,

но нещо става там и след минутка

прераства в плач звънливият й смях.

Изпитвам жал за милата душичка!

Потрепва струна в моето сърце —

напомня ми за мойта дъщеричка.

Очи затварям… Сякаш вчера бе…

И нея виждам: нежна, крехка, малка,

разплакана на детската пързалка.

Сидни, Австралия — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.